Ef rússneski herinn hefði hernumið Akranes fyrir 20 - 30 árum væru tækin sem skipað hefði verið á land vafalaust svipuð þeim sem nú má sjá bregða fyrir á hafnarsvæðinu . Ekkert er þó að óttast því allt eru þetta ökutæki sem notuð verða við upptökur á amerísku stórmyndinni Fast - 8 . Tökum á myndinni á Mývatni lauk á mánudaginn og nú er verið að gera klárt fyrir tökur á Akranesi á morgun og föstudag . Lítið er þó gefið uppi um nákvæmlega hvar og hvenær upptökur fara fram , en stóra bryggjan er allavega frátekin á morgun fyrir tökuliðið . Von er á þremur flutningaskipum á Akranes næstu daga , meðal annars með áburð , en jafnframt búist við því að uppskipun úr þeim tefjist eitthvað . Meðfylgjandi myndir voru teknar í dag og gær og sýna skriðdreka , snjóbíla og vörubíla með merki austantjaldsríkja . Því má við þetta bæta að síðdegis í dag mætti bílalest með fjölda tækja á Akranes . Þar mátt sjá bæði sportbíla og nýtískuleg stríðstæki ásamt búnaði í stórum flutningabílum .